
2026. gada 30. jūlijā									Nr. 281

Par projekta “Peldvietas labiekārtošana pie Dzirnezera” pieteikumu

Biedrība “Jūras Zeme” 2026. gada 12. jūlijā uzsāka projektu iesniegumu pieņemšanas 4. kārtu Eiropas Jūrlietu, zvejniecības un akvakultūras fonda (turpmāk – EJZAF) pasākumā “Sabiedrības virzītas vietējās attīstības stratēģiju īstenošana” (U31421). 
Projektu iesniegšanas termiņš Lauku atbalsta dienesta (turpmāk – LAD) Elektroniskās pieteikšanās sistēmā ir līdz 2026. gada 10. augustam. Rīcībā EJZAF M1.2. “Infrastruktūras, kas nepieciešama piekrastes resursu ilgtspējīgai izmantošanai attīstība, pilnveide un izveide” (turpmāk – EJZAF M1.2.) pieejamais finansējums ir 20 583,00 euro.
Rīcībā EJZAF M1.2. attiecināmās izmaksas:
1) jaunu pamatlīdzekļu un programmu nodrošinājuma iegāde un uzstādīšana, kā arī muzeja eksponātu atjaunošana;
2) jauna būvniecība, pārbūve (arī kuģu un laivu pārbūve), ierīkošana, novietošana, atjaunošana;
3) jaunu būvmateriālu iegāde;
4) digitālo risinājumu un digitālo pakalpojumu izveide;
5) ar preces vai pakalpojuma publicitāti saistīti izdevumi;
6) atjaunojamās vai atjaunīgās elektroenerģijas ražošanai atbalsta saņēmēja pašpatēriņam paredzētās tehnikas, iekārtu un aprīkojuma izmaksas;
7) projekta iesnieguma sagatavošanas attiecināmās izmaksas;
8) izmaksas darbinieka apmācībai vai darba braucienam vai komandējumam.
Pašvaldības Projektu uzraudzības komisija š.g. 14. jūlijā atbalstīja projekta “Peldvietas labiekārtošana pie Dzirnezera” (turpmāk – Projekts) īstenošanu Gaujas ciemā, Carnikavas pagastā, Ādažu novadā. 
Projekta pamatā ir vietējās kopienas iniciatīva, kas vērsta uz publiskās ārtelpas sakārtošanu un dabas resursu ilgtspējīgu rekreācijas izmantošanu Gaujas ciemā, Carnikavas pagastā. Gaujas ciems ir viena no lielākajām Ādažu novada piekrastes funkcionālajām teritorijām ar strauji augošu pastāvīgo iedzīvotāju un vasaras sezonas atpūtnieku skaitu.
Dzirnezera piekraste Purva ielas galā vēsturiski ir galvenā un kājāmgājējiem visērtāk sasniedzamā peldvieta Gaujas ciemā. Tā ir īpaši nozīmīga sociāli mazāk aizsargātām iedzīvotāju grupām – senioriem un ģimenēm ar bērniem, kuru rīcībā ikdienā nav privātā transporta, lai nokļūtu līdz Rīgas jūras līča piekrastei.
Pašlaik peldvieta ir sliktā stāvoklī: tās gultne un krasta zona ik gadu aizaug ar niedrēm un citiem ūdensaugiem, kā arī veidojas dūņu slānis, kas apgrūtina piekļuvi ūdenim un palielina traumatisma risku. Iedzīvotāji regulāri attīra krastu ar rokas instrumentiem, tomēr šiem darbiem ir tikai īslaicīgs rezultāts. Ilgtspējīgai teritorijas sakopšanai nepieciešams izmantot specializētu tehniku – peldošo ekskavatoru un amfībiju, kas aprīkota ar griezējmehānismu ūdensaugu un to sakņu sistēmu izņemšanai.
Teritorijā trūkst arī rekreācijas infrastruktūras – nav labiekārtotas bērnu rotaļu zonas un piemērotu atpūtas vietu un publisko peldvietu. Tas ierobežo teritorijas pilnvērtīgu izmantošanu, Gaujas ciema iedzīvotāju dzīves kvalitāti un kopienas sociālās mijiedarbības iespējas. 
Projekta īstenošanas termiņš ir 1 gads pēc LAD lēmuma pieņemšanas.
Projekta kopējās plānotās izmaksas ir 15 000,00 euro, un visas projekta izmaksas ir attiecināmas, tajā skaitā EJZAF finansējums – 13 500,00 euro un pašvaldības līdzfinansējums – 1 500,00 euro. Projekta apstiprināšanas gadījumā tā īstenošanai plānots saņemt avansa maksājumu 30 % apmērā no EJZAF finansējuma jeb 4 050,00 euro un nodrošināt pašvaldības līdzfinansējumu 1 500,00 euro apmērā, kas jāparedz Centrālās pārvaldes Attīstības un projektu nodaļas 2027. gada budžeta tāmē.
Projekts atbilst Ādažu novada ilgtspējīgas attīstības stratēģijai līdz 2037. gadam – saskan ar mērķi SM4 “Sabiedrības iesaiste un ilgtspējīga attīstība”, kas paredz veidot stipras vietējās kopienas un sekmēt iedzīvotāju līdzdarbību savas dzīves vides uzlabošanā. Stratēģija nosaka Dzirnezeru kā teritoriju, kurā prioritāri veidojamas labiekārtotas peldēšanās un atpūtas vietas. Projekts atbilst vadlīnijām par publiskas pieejas nodrošināšanu ūdeņiem, veidojot labiekārtotas atpūtas vietas tieši tur, kur jau šobrīd ir liela apmeklētība, tādējādi mazinot nekontrolētu antropogēno slodzi uz dabu.
Projekts atbilst Ādažu novada Attīstības programmas (2021-2027.) vidējā termiņa prioritātēm:
1) “VTP4: Aizsargāta un sakopta dabas vide brīvā laika pavadīšanas iespējām dabā” rīcības virziena “RV4.1: Publisko ūdeņu piekrastes teritoriju labiekārtošana, kā arī pastaigu taku un atpūtas vietu izveide un rekreācijas objektu attīstība piekrastes un publisko ūdeņu tuvumā” uzdevumam “U4.1.1: Attīstīt rekreācijas infrastruktūru”, (pasākumi “Ā4.1.1.1. Publiskas piekļūšanas vietas pašvaldībai piederošajās teritorijās pie publiskajiem ūdeņiem labiekārtošana, ūdens piesārņojuma mazināšana”, “C4.1.1.1. Gaujas un Dzirnezera atpūtas vietu izveide” un “C4.1.1.7. Atpūtas un telts vietu attīstīšana pie publiskajiem ūdeņiem”);
2) “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana” uzdevumam “U5.1.1: Sekmēt novada publiskās ārtelpas attīstību” (pasākums “Ā5.1.1.2. Pasākumi sabiedrisko aktivitāšu teritoriju uzlabošanai”) un rīcības virziena “RV5.2: Ādažu novadā esošo resursu ilgtspējīga izmantošana”  uzdevumam “U5.2.3: Ilgtspējīgi apsaimniekot virszemes ūdensobjektus” (pasākums “Ā5.2.3.2. Uzturēšanas pasākumu īstenošana ilgtspējīgai ūdensobjektu izmantošanai”);
3) “VTP15: Aktīva vietējo kopienu stiprināšana un iesaiste pašvaldības darbā” rīcības virziena “RV15.1: Iedzīvotāju līdzdalība novada attīstībā” uzdevumam “U15.1.1: Veicināt iedzīvotāju iniciatīvu un dalību novada, sava ciema dzīves un teritorijas attīstības plānošanā, vides uzlabošanā, un novada publiskās ārtelpas izdaiļošanā” (pasākums “C15.1.1.2.  Atbalsta sniegšana ciema attīstības plānu izstrādei un īstenošanai”).
Projekts ir iekļauts dokumentā “Ādažu novada Gaujas ciema attīstības plāns līdz 2027. gadam un ilgtermiņa ieceres” rīcības plānā kā īstermiņa prioritāte (3.3. punkts), ko paredzēts īstenot līdz 2027. gadam. Šī aktivitāte tieši atbilst ciema stratēģiskajam mērķim - attīstīt rekreācijas un atpūtas iespējas, nodrošinot iedzīvotājiem sakoptu un pieejamu vidi pie Dzirnezera.
Pamatojoties uz Pašvaldību likuma 4. panta pirmās daļas 2. punktu, kā arī ņemot vērā Projektu uzraudzības komisijas 14.07.2026. atzinumu un domes Finanšu komitejas 15.07.2026. atzinumu, Ādažu novada dome
NOLEMJ:
1. [bookmark: _Hlk162989100]Atbalstīt projekta “Peldvietas labiekārtošana pie Dzirnezera” pieteikuma iesniegšanu biedrības “Jūras zeme” rīcībā EJZAF M1.2. “Infrastruktūras, kas nepieciešama piekrastes resursu ilgtspējīgai izmantošanai attīstība, pilnveide un izveide”, paredzot Dzirnezera peldvietas Purva ielas galā attīrīšanu no niedrēm, ūdensaugiem, to sakņu sistēmām un dūņu slāņa, krasta teritorijas sakopšanu un labiekārtošanu, kā arī projekta pieteikumā paredzētā rekreācijas un labiekārtojuma aprīkojuma uzstādīšanu ar kopējo plānoto finansējumu 15000,00 euro, tajā skaitā Eiropas Jūrlietu, zvejniecības un akvakultūras fonda finansējums 13 500.00 euro un pašvaldības līdzfinansējums 1 500.00 euro.
2. Centrālās pārvaldes Attīstības un projektu nodaļai sagatavot un līdz 2026. gada 10. augustam iesniegt Lauku atbalsta dienesta Elektroniskās pieteikšanās sistēmā projekta “Peldvietas labiekārtošana pie Dzirnezera” pieteikumu.
3. Projekta apstiprināšanas gadījumā tā īstenošanai nepieciešamo pašvaldības finansējumu 1 500,00 euro un priekšfinansēšanai nepieciešamos līdzekļus 9 450,00 euro iekļaut Attīstības un projektu nodaļas 2027. gada budžeta projekta tāmē. 
4. Papildināt Ādažu novada Attīstības programmas (2021.-2027.) Rīcības plāna uzdevumu “U4.1.1: Attīstīt rekreācijas infrastruktūru” ar jaunu pasākumu “C4.1.1.12. Projekta “Peldvietas labiekārtošana pie Dzirnezera”, norādot, ka pasākumu īsteno Attīstības un projektu nodaļa, pasākuma īstenošanas laiks: 2026.-2027. gads, pasākuma finansējums: ES fondu finansējums un pašvaldības finansējums, iznākuma rādītājs: Īstenots LEADER projekts “Peldvietas labiekārtošana pie Dzirnezera.”
5. Pilnvarot pašvaldības domes priekšsēdētāju parakstīt ar projekta sagatavošanu un īstenošanu saistītos dokumentus.
6. Attīstības un projektu nodaļai organizēt Projekta īstenošanu tā apstiprināšanas gadījumā.
7. Pašvaldības izpilddirektora vietniecei veikt lēmuma izpildes kontroli.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

